94/117/EY: Neuvoston päätös, tehty 21 päivänä helmikuuta 1994, eräiden kalastustuotteiden jakelusta Kreikassa huolehtivien pienten laitosten rakennetta ja välineistöä koskevien vähimmäisedellytysten vahvistamisesta



Virallinen lehti nro L 054 , 25/02/1994 s. 0028 - 0029

Suomenk. erityispainos Alue 4 Nide 6 s. 0020

Ruotsink. erityispainos Alue 4 Nide 6 s. 0020



NEUVOSTON PÄÄTÖS, tehty 21 päivänä helmikuuta 1994, eräiden kalastustuotteiden jakelusta Kreikassa huolehtivien pienten laitosten rakennetta ja välineistöä koskevien vähimmäisedellytysten vahvistamisesta (94/117/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon terveyttä koskevista vaatimuksista kalastustuotteiden tuotannossa ja saattamisessa markkinoille 22 päivänä heinäkuuta 1991 annetun neuvoston direktiivin 91/493/ETY() ja erityisesti sen 14 artiklan, ottaa huomioon komission ehdotuksen, sekä katsoo, että Kreikan saarilla ja eräillä rannikkoalueilla tuotteiden toimittamiseen liittyy erityisiä rajoittavia tekijöitä niiden eristyneisyyden ja pitkien välimatkojen vuoksi, näillä saarilla ja alueilla on pieniä kalastustuotteiden savustus- ja suolauslaitoksia, jotka ovat välttämättömiä tuotteiden toimittamiseen laitosten sijaintialueen paikallisille markkinoille, kyseisten laitosten lakkauttamisen estämiseksi on tarpeen soveltaa niihin rakennetta ja välineistöä koskevia vähimmäisedellytyksiä, jotka ovat vähemmän vaativia kuin direktiivissä 91/493/ETY säädetyt edellytykset, kunnes kyseisten saarten ja alueiden erityiset rajoittavat tekijät poistuvat, yhteisön kilpailun vääristymisen estämiseksi näihin vähimmäisedellytyksiin on lisättävä laitoksen tuotannon määrää ja kyseessä olevien tuotteiden markkina-aluetta koskevat rajoitukset, ja kyseisten pienten laitosten valmistamat kalastustuotteet olisi varattava toimitettaviksi paikallisille markkinoille eikä niitä olisi varustettava direktiivin 91/493/ETY 3 artiklan 1 kohdan f alakohdassa säädetyllä tunnistamismerkinnällä, ON TEHNYT TÄMÄN PÄÄTÖKSEN: 1 artikla Tätä päätöstä sovelletaan eräisiin yksinomaan kalastustuotteiden savustusta ja suolaamista harjoittaviin laitoksiin, jotka sijaitsevat sellaisilla Kreikan saarilla tai eräillä rannikkoalueilla, joilla tuotteiden toimittamiseen liittyy erityisiä rajoittavia tekijöitä. 2 artikla Edellä 1 artiklassa tarkoitetut laitokset noudattavat liitteessä vahvistettuja rakennetta ja välineistöä koskevia vähimmäisedellytyksiä. 3 artikla Toimivaltainen kreikkalainen viranomainen valvoo, että liitteessä vahvistettuja vähimmäisedellytyksiä sovelletaan 1 artiklassa tarkoitettuihin laitoksiin vain seuraavin edellytyksin: - laitoksen suolattujen tai savustettujen kalastustuotteiden vuosituotanto on enintään 36 tonnia, - kyseisten tuotteiden markkina-alue rajoittuu joko saarelle, jolla laitos sijaitsee, tai 50 kilometrin säteelle laitoksesta, - tuotteita ei varusteta direktiivin 91/493/ETY 3 artiklan 1 kohdan f alakohdassa säädetyllä tunnistamismerkinnällä, mutta ne varustetaan kansallisella merkillä, jonka avulla toimivaltainen viranomainen tarkastaa niiden jakelun. 4 artikla Tämä päätös tulee voimaan päivänä, jona se julkaistaan Euroopan yhteisöjen virallisessa lehdessä. Sitä sovelletaan 1 päivästä tammikuuta 1993. 5 artikla Tämä päätös on osoitettu kaikille jäsenvaltioille. Tehty Brysselissä 21 päivänä helmikuuta 1994. Neuvoston puolesta Puheenjohtaja G. MORAITIS () EYVL N:o L 268, 24.9.1991, s. 15 LIITE Rakennetta ja välineistöä koskevat vähimmäisedellytykset Sovelletaan direktiivin 91/493/ETY liitteessä olevan III luvun 1 kohdassa määrättyjä tiloja ja välineistöä koskevia yleisiä vaatimuksia, seuraavia määräyksiä lukuun ottamatta: 1) mitä tulee 2 c alakohdan sisäkattoon tai ulkokaton sisäpinnoitteeseen sekä 2 g alakohdan vesihanoihin, jotka eivät saa olla käsikäyttöisiä; 2) mitä tulee 3 alakohdan jokaisessa laitoksessa oleviin kylmätiloihin, sikäli kuin niillä on mahdollisuus käyttää yhteistä kylmätilaa, joka vastaa direktiivin 91/493/ETY vaatimuksia ja joka sijaitsee laitosten läheisyydessä; 3) mitä tulee 6 alakohdan jätesäiliöihin ja niiden varastointitiloihin; 4) mitä tulee 9 alakohdan pukeutumistiloihin, pesualtaisiin ja WC-tiloihin; 5) mitä tulee 10 alakohdan tarkastukseen varattuun erilliseen lukittavaan tilaan; 6) mitä tulee 11 alakohdan kuljetusvälineiden puhdistukseen ja desinfiointiin varattuihin välineisiin.